Kookkuns: Kom ek leer jou hoe! - Solidariteit GildesSolidariteit Gildes Kookkuns: Kom ek leer jou hoe! - Solidariteit Gildes
Tuis / Gilde Artikels / Kookkuns: Kom ek leer jou hoe!
In vorige besprekings oor kookkuns kom 'n deurlopende goue draad na vore, naamlik dat geen loopbaan rondom kos en verwante nywerhede maklik heeltemal deur 'n swak ekonomie of wisselende marktendense gekelder kan raak nie, aangesien alle mense die een of ander tyd moet eet. Dit is een van die mees basiese funksies.
Daarom, selfs al kan daar nie altyd rykdom belowe word nie, is daar ten minste altyd 'n bestaansmoontlikheid wanneer jy 'n inkomste wil genereer uit iets wat met kosmaak of -vervaardiging te make het. Een van die waarhede wat hierby aansluit, is dat wanneer iemand kan kosmaak (of kweek en/of vervaardig), so 'n persoon nie net die vaardigheid ontwikkel om vir hom- of haarself te sorg nie, maar ook daarmee kan geld verdien. Dit hang natuurlik daarvan af hoe so 'n vaardigheid aangewend of toegepas sal word. En ons praat nou van doodgewoon kook en gemaklik wees met kombuissake, nié van die uitgelese groepie fynopgeleide sjefs in ons midde nie. Om iemand te leer kosmaak, kan hom of haar op vele vlakke potensieel waarlik bemagtig.
In vroeëre Suid-Afrikaanse skoolsillabusse kon jong kinders, behalwe om die kuns tuis by die ouers af te kyk, darem op skool ook 'n bietjie te wete kom oor die basiese sake rakende kookkuns en huishou; huishoudkunde was tot ten minste vroeg in die hoërskool 'n verpligte skoolvak, en so ook naaldwerk en houtwerk. Dit is al vir byna drie dekades nie meer die geval nie, met verbruikerstudies of vakke in hierdie veld nou meestal as keusevakke.
Dit was ook algemener in vroeëre geslagte om groot te word by 'n tuisblyma of inwoonouma wat jou algaande kon betrek by die kosmaakwêreld en sy wonders. Hoe dit ook al sy, of jy 'n jong kind tuis, 'n skoolkind, skoolverlater, huiswerker of vriend leer om beter te kook, daardie vaardigheid kan lewensgehalte verbeter, deure oopmaak of tot 'n inkomste lei.
Ons kan net oplet na die dapper entrepreneurs wat soms langs die pad in die wind en weer staan, en soms 'n gesin aan die lewe hou deur pap en sous in die mees elementêre opset te maak en te verkoop. Dink net wat kan met so 'n ywerige persoon se lewenstandaard gebeur wanneer net 'n tikkie meer vaardigheid, kennis en middele beskikbaar word, want die inisiatief is reeds daar. Mense moet eet!
Om goeie koskookvaardighede te hê, kan op die duur tot beter gesondheid lei, dit kan pensioenarisse help om hulle inkomste aan te vul, dit kan gestremdes help om iets te verdien, dit kan aan soveel werkloses 'n tipe uitkoms bied. Dink aan die moontlikheid van goed georganiseerde sopkombuise in ons honger gemeenskappe of selfs by skole; dink aan die menswaardigheid wat mense ontvang wanneer hulle leer om self kos te maak en aan ander te voorsien eerder as om altyd in die ry te moet staan. By basiese kosmaak is ritse grade en kwalifikasies nie deel van die gesprek nie en dit maak feitlik enigeen geskik vir opleiding in hierdie verband.
Na gelang van wie opgelei word, kan aspekte van kosverwerking, begroting, beplanning, pasiëntversorging en ander handige vaardighede by so 'n program ingesluit word. En enigeen wat goed kan kook en 'n veilige, skoon en goed funksionerende kombuis het, kan 'n ander een wys hoe om te kook. Uiteraard kan die vlak van opleiding geformaliseer word met sertifikate of papierwerk na die voltooiing van 'n program (dit is 'n ander gesprek), maar om iemand te leer hoe om kos te maak, hoef nie en moet nooit "grênd" en onbekombaar wees nie. Raak 'n bietjie prakties en deel jou kennis met diegene wat sal baatvind by so 'n vaardigheid of enigeen wat wil leer kook.
Domestic Cooking Training. Yolanda Duxbury s.a. By https://www.thecookingkitchen.co.za/domestic-cooking-training
Indeed Career Guide. 25 November 2020. Top 12 Careers in Food. By: https://www.indeed.com/career-advice/finding-a-job/careers-in-food
Kitchn. 16 Februarie 2011. What is the best way to teach a friend to cook?' deur Faith Durand. By: https://www.thekitchn.com/what-is-the-best-way-to-teach-139526.
Prue Leith Culinary Institute. Tel: 012-6545203 of by https://www.prueleith.co.za/
The Spruce Eats. 26 September 2020. 12 Cooking Basics Everyone Should Know deur Dalino Alfaro. By: https://www.thespruceeats.com/cooking-basics-for-everyone-4684010
Tips on how to teach cooking to kids s.a. By: https://www.kids-cooking-activities.com/how-to-teach-cooking.html.